Wilde jaagtog en skietery in JHBTwee mense is Woensdag in spervuur beseer nadat ŉ groep mans in Johannesburg se middestad van veiligheidswagte gevlug het. “ŉ Audi Q7, wat deur veiligheidswagte beman was, het ŉ blou BMW gejaag toe die insittendes van die BMW op die Audi begin skiet het,” het ao. Xoli Mbhele Donderdag gesê. “Die voorval het in die middag op die hoek van Anderson- en Sauerstraat plaasgevind. Die veiligheidswagte het teruggeskiet en die BMW se bande raakgeskiet.” Vyf verdagtes het uit die BMW geklim en te voet verder gevlug, terwyl hulle aangehou het om op die veiligheidswagte te skiet. Twee passasiers wat in ŉ minibus-taxi gesit het, is in die spervuur raakgeskiet. “Die groep het toe ŉ Nissan Tiida gekaap en daarmee van die toneel gevlug. Die voertuig is later verlate in Turffontein opgespoor,” het Mbhele gesê. Die twee mense wat geskiet is, ŉ man en ŉ vrou, is op die toneel behandel. Die vrou is met ŉ nekwond na ŉ hospitaal geneem vir verdere behandeling. Volens Mbhele het die veiligheidswagte die BMW begin jaag omdat dit in aankomende verkeer ingejaag het, en nie wou stop toe die veiligheidswagte hulle van die pad af wou trek nie.